Vatra Shqiptare e Torinos

Vatra Shqiptare e Torinos është shoqatë kulturore italo-shqiptare që është themeluar në Torino, Itali në vitin 2002, me nismën e një grupi intelektualësh shqiptarë dhe italianë.

 Rreth shoqatës 
Ajo është krijuar për t’u dhënë një përgjigje sa më të shpejtë e të organizuar sfidave të reja e të hershme që karakterizojnë rrugëtimin e diasporës Shqiptare drejt integrimit të plotë.

Objektivat e saj kryesorë janë:
nxitja, lehtësimi dhe përshpejtimi i procesit të integrimit; 
mbrojtja e identitetit kulturor e kombëtar të Shqiptarëve (dhe njëkohësisht ndërgjegjësimi i këtyre të fundit për rolin dhe rëndësinë e tij të dorës së parë); 
promovimi i imazhit të Shqipërisë në territorin e veri-perëndimit të gadishullit Apenin.

Shoqata synon t’i arrijë këto objektiva përmes krijimit dhe koordinimit, në territorin e mbuluar nga veprimtaria e saj, të një rrjeti bashkëpunimi sa më të ngushtë e funksional mes atyre aktorëve dhe faktorëve interesat e të cilëve përkojnë, ndërthuren e kryqëzohen me ato të bashkësisë Shqiptare.

 Etimologjia e emrit 

Fjala vatër është një term figurativ i cili, në gjuhën e pasur të popullit tonë përdoret si sinonim i disa prej fjalëve më të shtrenjta të leksikut të Shqipes: shtëpisë, familjes, atdheut, vendlindjes, truallit të të parëve. Ajo përdoret gjithashtu për të përcjellë idenë e një vendi (fizik, apo virtual) ku e lind e zhvillohet dicka; idenë e qëndrës së një veprimtarie, të një cerdheje a të një djepi. Ndoshta pikërisht për këtë virtuozitet shprehës të jashtëzakonshëm të sajin, - për këtë aftësi të madhe për të përcjellë, me dy rrokje të thjeshta, disa prej koncepteve më të vyera e më të fuqishme në themel të identitetit e të historisë sonë kombëtare, - fjala vatër është përzgjedhur që herët si emër i preferuar i formave të organizimit të bashkësive Shqiptare në diasporë. E famshme dhe ndoshta e paarritshme në veprimtarinë e saj mbahet mend historikja “Vatër” e Shqiptarëve të Amerikës, Vatra e Nolit dhe e Konicës, për burrat e së cilës thuhet se okupimi kryesor në kohën e lirë ishte Shqiptaria.

 Bashkëpunimi i shoqatës 

Për të arritur objektivat e lartpërmendur “Vatra” punon që të mbledhë rreth vetes energjitë më të mira të territorit ku jetojmë. Skuadra e saj e punës përbëhet nga intelektualë të afirmuar, studentë universitarë, sipërmarrës të suksesshëm, miq e dashamirës, të cilët jetojnë, punojnë e studjojnë prej vitesh në Torino. Përvoja e tyre e gjerë, njohja e thellë dhe e detajuar e risurseve të territorit, lidhjet e ngushta individuale dhe institucionale së bashku me mbështetjen e plotë dhe pa rezerva të mbi 200 familjeve të anëtarësuara pranë shoqatës krijojnë sinergjinë e nevojshme për ta cuar përpara e për ta kurorëzuar me sukses këtë projekt të madh ku ndërthuren, në harmoni të plotë, interesat e përbashkëta të bashkësisë Shqiptare në Torino. 
“Vatra” drejtohet dhe mbështetet nga intelektualë, artistë dhe personalitete të spikatura të bashkësisë Shqiptare. Projektet e saj mbështeten nga institucione të rëndësishme të territorit, si Regione Piemonte dhe Comune di Torino. Ajo vepron në partneritet me shumë shoqata dhe organizata të tjera.

 Referime 

 Shih edhe 

 Lidhje të jashtme 
Amëza Zyrtare e shoqatës Vatra

Kategoria:Shoqata
Kategoria:Shqiptarë në Itali